**Referat VÅG styringsgruppemøte 31. mai via Teams**

Deltagere: Ole Frode Mikkelsgård, Britt Dahler Bye, Otto Langmoen, Alf Marcus Vang (deler av møtet), Oliv Lundeby, Asgeir Rustad.

**Agenda**

* Presentasjon av innstilt leverandør prosjektledelse VÅG
* Instruks prosjektleder
* Nye arbeidsgrupper
* Eventuelt

Referat fra forrige møte 10. mai ble godkjent.

* **Presentasjon av innstilt leverandør prosjektledelse VÅG**

Langmoen redegjorde med følgende:

I utlysningsteksten for anbudet vises det til prosjektplanen. Oppgaven beskrives blant annet som å være et koordinerende ledd mellom arbeidsgruppene, sørge for framdrift og bistå arbeidsgruppene hvis de sitter fast, samt å yte bistand rundt saksforberedelser til politisk behandling.

Ni aktuelle leverandører hentet ut dokumenter fra utlysningen. Fem klikket på knappen som angir at de er interessert i å levere et tilbud. Ett tilbud ble gitt.

Det kom fra HR Prosjekt, et Oslo-basert firma med flere filialer, blant annet på Hamar. Tilbudet fra HR Prosjekt består av 30 sider med dokumentasjon.

HR Prosjekt ble invitert til avklaringsmøte hvor de presenterte tilbudet sitt muntlig.

De presenterte ei pakke de ønsker å tilby. Den består av en prosjektansvarlig, en utførende prosjektleder og en rådgivende prosjektleder. Altså tre personer/funksjoner.

I avklaringsmøtet var det i all hovedsak rollen som utførende prosjektleder det handlet om, da dette er kompetansen vi etterspør.

Firmaet har rikelig med kompetanse, og den tredelte oppgavefordelingen kan høres omfattende ut. De er tre stykker med en timepris. Men det vi har konkurranseutsatt, er en rammeavtale.

Vi har estimert at det kan bli en kontrakt på 1 million kroner gjennom en treårsperiode. Det må vi holde oss innenfor. Vi bestiller timer og har kontroll på økonomien, men timene må være produktive.

LANGMOEN: Jeg er positivt innstilt til at vi skal kontrahere HR Prosjekt som prosjektledelse for oss. Ikke fordi jeg er utålmodig, men fordi jeg er glad for at vi fikk et tilbud med relevant kompetanse.

MIKKELSGÅRD: Vi har fått ett anbud, og vi er der vi er i prosessen. Det legger føringer for handlingsrommet vårt. Å legge dette ut på anbud en gang til, er ingen garanti for flere tilbydere. HR Prosjekt har kompetanseprofilen vi har ønsket oss, så jeg mener vi skal være positive til å gå videre med disse. Fordelingsnøkkel for kostnadene kan være en utfordring med tanke på at Våler og Åsnes har et samarbeid av større omfang enn det Grue er med på pt.

LANGMOEN: Det er viktig for Åsnes å vedta en fordelingsnøkkel for kostnadene. Det er Ikke aktuelt å bruke innbyggerantall som faktor. Vi må se på arbeidsgruppenes antall og kompleksitet, og vi må bruke tid på å utarbeide en fordelingsnøkkel fram til neste møte.

RUSTAD: Det er viktig å vedta dette før ferien.

BYE: Fordelingsnøkkel må fordeles på antall arbeidsgrupper. Så får vi ta problemet senere om Grue kommer inn i flere arbeidsgrupper senere.

LANGMOEN: Jeg mener vi ikke kan ta utgangspunkt kun i antall arbeidsgrupper. Noen arbeidsgrupper blir veldig små og hurtigarbeidende. Andre er veldig store og tunge å drive.

**VEDTAK:** Styringsgruppa støtter innstilingen til styringsgruppas leder om at vi kan kontrahere HR Prosjekt og invitere dem til et oppstartsmøte. Ambisjonen er at møtet avholdes i uka etter pinse. Langmoen kaller inn til oppstartsmøte. Lederne for de ulike arbeidsgruppene innkalles til dette møtet.

* **Instruks prosjektleder**

Instruks for prosjektleder må inn i kontrakten. I konkurransegrunnlaget for anskaffelsen av prosjektledelse er det nevnt hvordan vi tenker oss en instruks. Her foreligger det altså et skriftlig utgangspunkt.

LUNDEBY: Arbeidsgruppene hungrer etter en prosjektleder. Beskrivelsen i konkurransegrunnlaget inneholder gode og relevante punkter for en instruks.

MIKKELSGÅRD: Det er alltids et spørsmål hvor detaljert man skal være i en instruks, men en slik beskrivelse bidrar til mange avklaringer. Der vi er nå i prosjektet, blir det dynamisk framover, og det kan oppstå problemstillinger vi ikke ser for oss nå.

LANGMOEN: Jeg vil forhøre meg med Regionalt Innkjøp i Kongsvingerregionen (RIIK) for å definere instruksen enda mer, slik at den ikke gir uproduktive arbeidstimer.

RUSTAD: Jeg er ikke redd for uproduktive timer, men det kan bli mange flere av dem enn vi har tenkt hvis vi ikke styrer bra. Gode rutiner for hvordan styringa foregår er viktigere enn hva som står i arbeidsbeskrivelsen.

LANGMOEN: Jeg utfordrer Nils Lindeberg (Åsnes kommunes innkjøpsrådgiver) og RIIK til å foreslå et kontraktsformulær. Jeg skal fullføre anskaffelsesprosessen, inklusive å få med tydelig instruks og kontroll på avrop av timer.

* **Nye arbeidsgrupper**

Leder i arbeidsgruppa for tekniske tjenester, Marit Ekeberg, har sendt epost med orientering om opprettelse av seks undergrupper under arbeidsgruppa for tekniske tjenester:

|  |  |  |
| --- | --- | --- |
| Fagområde | Ansvarlig for møter | Medansvarlige |
| Vann og Avløp | Torstein | Martin + flere |
| Septik/renovasjon | Malin | Invitere Monica Solberg i Våler |
| Byggesak/Kart og oppmåling | Odd Egil | Invitere flere |
| Drift/Eiendom | Jan | Marit og Ole ++ |
| Veg og Park | Odd Egil | Invitere flere |
| Plan | Morten | Invitere flere |

Grue kan hele tiden få komme med forslag til observatører i de arbeidsgruppene de ikke er med i.

Åsnes kommune har utlyst en stiling som frivillighetskoordinator. Er dette en funksjon som kan være aktuell for samarbeid mellom kommunene?

Det kan bli for mange arbeidsgrupper som en prosjektleder skal ha oversikt over, og vi kan ikke sette i gang mange arbeidsgrupper og gå skoene av oss.

Men styringsgruppa er positiv til samarbeid mellom koordinatorroller i kommunene. Det kan være aktuelt å se på en ny arbeidsgruppe som prøver å samle så mange koordinatorfunksjoner som mulig inn i et samarbeid.

Styringsgruppa anbefaler arbeidsgruppa for Helse, omsorg og velferd å jobbe fram mandat for en slik arbeidsgruppe.

* **Eventuelt**

Grue kommune planlegger for muligheten til å lyse ut økonomilederstilling. Styringsgruppa fikk anledning til å komme med innspill til saken/utlysningen. I forslaget til utlysningstekst heter det blant annet:

«Den som tilsettes i stillingen som økonomisjef vil umiddelbart gå inn som ansvarlig for økonomiavdelingen i Grue, som forventes å bli vertskommune for det interkommunale samarbeidet. Den nye økonomisjefen vil også gå inn i arbeidsgruppen som er etablert for å planlegge det nye interkommunale økonomikontoret, og får dermed gode muligheter til å påvirke framtidig organisering.»

1. Rustad har siste dag på jobb 31. mai. Ny kommunedirektør i Våler er hittil ikke involvert i arbeidet med styringsgruppa for VÅG. Uavklart hvordan overlappen blir.
2. Neste møte i styringsgruppa for VÅG blir 28. juni kl. 13.